# A GVI 2018. áprilisi negyedéves konjunktúrafelvételének eredményei

# *Összefoglaló*

**Az MKIK GVI negyedéves vállalati konjunktúra felmérésében 400 cégvezető véleményét kérdezzük a cégük üzleti helyzetéről és kilátásairól. A teljes mintára vonatkozóan – amely 300 db kis- és középvállalkozást (20–249 fő között) és 100 db nagyvállalkozást (250 fő felett) tartalmaz – a Negyedéves Konjunktúramutatót és a Negyedéves Bizonytalansági Mutatót közöljük. A megkérdezett kis- és középvállalkozások esetében pedig a KKV Körkép Konjunktúramutatót és a KKV Körkép Bizonytalansági Mutatót számítjuk ki.**

**A 2018. áprilisi adatfelvétel szerint Magyarországon az üzleti bizalom szintje kis mértékben meghaladja az előző negyedévi értéket: a Negyedéves Konjunktúramutató a januári 37 pontról 39 pontra emelkedett. Ez a negyedéves konjunktúrakutatás kezdete – 2010 óta – az eddigi legmagasabb érték (ld. 1. ábra). A Negyedéves Bizonytalansági Mutató értéke 28 pontos szinten áll, amely érték 4 ponttal alacsonyabb az előző negyedévben mérthez képest. A mutató értéke arra utal, hogy a hazai vállalkozások helyzetértékelése egyöntetűbbé vált az előző negyedévhez képest.**

**Ha csak a kis- és középvállalkozások körében vizsgáljuk az üzleti bizalom szintjét, akkor szintén javuló tendenciát láthatunk: a KKV Körkép Konjunktúramutató a januári 35 pontról 38 pontra emelkedett, ami szintén az eddig mért legmagasabb érték (ld. 2. ábra). A KKV Körkép Bizonytalansági Mutató értéke egy ponttal csökkent a 2018. januári adathoz képest, jelenleg 34 ponton áll, ami azt jelenti, hogy a kis- és középvállalkozások véleménye kis mértékben egységesebbé vált.**

|  |
| --- |
| * 1. **A Negyedéves Konjunktúramutató alakulása, 2010. 01–2018. 04.** |
|  |
| * 1. **A KKV Körkép Konjunktúramutató alakulása, 2005. 01–2018. 04.** | | |

***Forrás: GVI 2018***

***Megjegyzés:*** *Az ábrán látható érték százas skálára vetített aggregált egyenlegmutató. Az egyenlegmutató minden esetben a pozitív és a negatív helyzetértékelést adó vállalatok arányának különbsége. Így a mutató –100 és +100 közötti értékeket vehet fel. –100-at akkor, ha minden cég negatívan és +100-at akkor, ha minden cég pozitívan ítéli meg a helyzetét.*

A Negyedéves Konjunktúramutató értéke a feldolgozóipari vállalkozások (+41 pont) esetében a legmagasabb, az építőipari cégek esetében +40, a kereskedelmi vállalatok körében +39 ponton áll, míg az egyéb gazdasági szolgáltatásokat nyújtó cégekre vonatkozóan (+31 ponttal) a legalacsonyabb. Az előző negyedévhez képest a kereskedelmi vállalkozások esetében 5 pontos növekedés, míg az egyéb gazdasági szolgáltatást nyújtó cégek körében 7 pontos csökkenés tapasztalható.

|  |
| --- |
| * 1. **A Negyedéves Konjunktúramutató gazdasági ág szerint, 2010. 01–2018. 04.**     ***Forrás: GVI 2018***  ***Megjegyzés:*** *Az ábrán látható értékek százas skálára vetített egyenlegmutatók. Az egyenlegmutató minden esetben a pozitív és a negatív helyzetértékelés adó vállalatok arányának különbsége. Így a mutató –100 és +100 közötti értékeket vehet fel. –100-at akkor, ha minden cég negatívan és +100-at akkor, ha minden cég pozitívan ítéli meg a helyzetét.* |

A cégeket tulajdonszerkezet szerint vizsgálva látható, hogy jelenleg a tisztán hazai tulajdonban lévő vállalatok, illetve a részben/döntően külföldi tulajdonú vállalkozások esetében egyaránt +39 pont a Negyedéves Konjunktúramutató értéke. Miközben a tisztán hazai tulajdonban lévő vállalkozások esetén az előző negyedévhez képest 5 ponttal növekedett a mutató, a részben/döntően külföldi cégek körében 7 ponttal csökkent.

* 1. **A Negyedéves Konjunktúramutató tulajdonszerkezet szerint, 2010. 01–2018. 04.**



***Forrás: GVI 2018***

***Megjegyzés:*** *Az ábrán látható értékek százas skálára vetített egyenlegmutatók. Az egyenlegmutató minden esetben a pozitív és a negatív helyzetértékelés adó vállalatok arányának különbsége. Így a mutató –100 és +100 közötti értékeket vehet fel. –100-at akkor, ha minden cég negatívan és +100-at akkor, ha minden cég pozitívan ítéli meg a helyzetét.*

Exporttevékenység szerint a Negyedéves Konjunktúramutató értéke a döntően exportáló vállalkozások körében a legmagasabb (+43 pont), a részben exportálók esetében +39 ponton áll, míg a nem exportáló cégek körében csupán +37 pont. Az előző negyedévhez képest a nem exportáló vállalatok körében 5 pontos növekedés, a részben exportáló cégek között 4 pontos csökkenés tapasztalható, míg a döntően exportáló vállalatok esetében lényegében nem változott a mutató értéke.

* 1. **A Negyedéves Konjunktúramutató exporttevékenység szerint, 2010. 01–2018. 04.**



***Forrás: GVI 2018***

***Megjegyzés:*** *Az ábrán látható értékek százas skálára vetített egyenlegmutatók. Az egyenlegmutató minden esetben a pozitív és a negatív helyzetértékelés adó vállalatok arányának különbsége. Így a mutató –100 és +100 közötti értékeket vehet fel. –100-at akkor, ha minden cég negatívan és +100-at akkor, ha minden cég pozitívan ítéli meg a helyzetét.*

A Negyedéves Konjunktúramutató tíz komponensből áll:

* jelenlegi/várható üzleti helyzet;
* jelenlegi/várható jövedelmezőség;
* beruházási aktivitás várható alakulása;
* jelenlegi rendelésállomány;
* elmúlt negyedéves/várható termelési szint;
* létszám várható változása;
* kapacitáskihasználás várható alakulása.

Az almutatók esetében megállapítható, hogy a vállalkozások vezetői lényegesen optimistábban ítélik meg cégük várható jövedelmezőségét és jövőbeni termelési szintjét az előző negyedévhez képest, miközben a beruházások alakulásával kapcsolatos kilátások jelentősen negatívabbak a 2018. januári szinthez viszonyítva. Az előző év azonos időszakához képest jelenleg az összes komponens esetében pozitívabbak a cégek várakozásai a létszám várható alakulása kivételével. A jövőbeni létszám szempontjából az almutató 2017. áprilisi, illetve 2018. áprilisi értéke lényegében megegyezik. Az áprilisi adatok alapján a kis- és középvállalkozások a nagyvállalatokhoz képest pozitívabban ítélik meg helyzetüket a jelenlegi és a várható üzleti helyzet, a jelenlegi és a várható jövedelmezőség, a várható termelési szint, a jövőbeni létszám, illetve a várható kapacitáskihasználás tekintetében. A várható beruházási aktivitás, a jelenlegi rendelésállomány, valamint az elmúlt negyedéves termelési szint szempontjából viszont a 250 főnél több munkavállalót foglalkoztató cégek adtak pozitívabb helyzetértékelést.